കടുവകളുടെ കണക്കെടുപ്പ് കട്ടപ്പന: കടുവകളുടെ കണക്കെടുപ്പ് തുടങ്ങി. കേരളത്തില് പെരിയാര്, ഗൂഡ്രിക്കല് എന്നീ റേഞ്ചുകളില് കാമറ ട്രാപ്പ് ഉപയോഗിച്ചുള്ള കണക്കെടുപ്പ് പൂര്ത്തിയായി. നാലുവര്ഷം കൂടുന്പോഴാണ് രാജ്യത്ത് കടുവകളുടെ സെന്സസ് നടത്തുന്നത്. 2018 ലാണ് ഇതിനുമുന്പ് കടുവകളുടെ കണക്കെടുപ്പ് നടത്തിയത്. സെന്സസ് നടത്തുന്നത് നാലു ഘട്ടങ്ങളായാണ്. വന മേഖലയില് കാമറ ട്രാപ്പ് സ്ഥാപിച്ച് കടുവകളുടെ ചിത്രം ശേഖരിക്കുകയാണ് ആദ്യം ചെയ്യുക. സഞ്ചാര പാതയ്ക്ക് ഇരുവശത്തുമായി സ്ഥാപിക്കുന്ന കാമറകള്ക്കു മുന്നിലൂടെ മൃഗങ്ങള് കടന്നുപോകുന്പോള് സെന്സര് പ്രവര്ത്തിച്ച് ഓട്ടോമാറ്റിക്കായി ചിത്രം പകര്ത്തുന്ന കാമറകളാണ് ഉപയോഗിക്കുക. ഒരുസ്ഥലത്ത് 30 ദിവസം കാമറ സ്ഥാപിക്കും. ഓരോ കടുവയുടെയും ദേഹത്തെ വരകള് വ്യത്യസ്തമായിരിക്കും. ഇത് വിശകലം ചെയ്താണ് എണ്ണം തിട്ടപ്പെടുത്തുന്നത്. ലൈന് ട്രാണ്സെക്ട് രീതിയില് ഒരു വനപ്രദേശത്തെ വിവിധ മൃഗങ്ങളുടെ സാന്നിധ്യം തിട്ടപ്പെടുത്തല്, മരത്തിലും മറ്റും കടുവകള് ഉണ്ടാക്കുന്ന പാടുകള്, ഓരോ പ്രദേശത്തും കടുകളുടെ ഇരകളുടെ എണ്ണം ശേഖരിക്കല് എന്നിവയാണ് മറ്റു മൂന്നു ഘട്ടങ്ങള്. ചാലക്കുടി മുതല് തിരുവനന്തപുരം വരെയുള്ള വനമേഖലയില് പെരിയാര് കടുവ സങ്കേതവും തൃശൂര് മുതല് കാസര്ഗോഡ് വരെയുള്ള ഭാഗത്ത് പറന്പിക്കുളം കടുവ സങ്കേതത്തിലുമാണ് കണക്കെടുപ്പ് നടത്തുന്നത്. തിരുവനന്തപുരം, ചെന്തുരുണി, ഇരവികുളം വനമേഖലകളിലും ഇത്തവണ കടുവ സെന്സസ് നടത്തും. ഡിസംബര് 31ന് കണക്കെടുപ്പ് പൂര്ത്തിയാക്കി വിവരങ്ങള് ഡെറാഡൂണിലെ വൈല്ഡ് ലൈഫ് ഇന്സ്റ്റിറ്റ്യൂട്ട് ഓഫ് ഇന്ത്യക്ക് സമര്പ്പിക്കും.